«ДызэрывгъэцIыху» жаIэ ныбжьыщIэхэм
ЩIэблэм щIэныгъэ етыным и мызакъуэу, абыхэм гъэсэныгъэ дахэ яхэлъу къэгъэтэджынми гулъытэшхуэ щыхуащI Налшык къалэ дэт гимназие №4-м. Я гъэсэнхэм къызыхэкIа лъэпкъым и тхыдэмрэ щэнхабзэмрэ ящIэу, хабзэ, нэмыс яхэлъу къэгъэхъуным хуэунэтIащ зауэмрэ лэжьыгъэмрэ я ветеранхэр, республикэм и цIыху цIэрыIуэхэр здрагъэблагъэ зэIущIэ гъэщIэгъуэнхэр, спортым, я къэухьым зыщрагъэужь Iуэхугъуэ зэхуэмыдэхэмкIэ зэхьэзэхуэхэр.
Апхуэдэу иджыблагъэ мы еджапIэм щекIуэкIащ «ДызэрывгъэцIыху» фIэщыгъэр зиIэ зэпеуэ гъэщIэгъуэн. Илъэс псокIэ зыхуагъэхьэзыращ абы еджакIуэхэм. Дэтхэнэ классми утыку кърахьэн хуейт гъащIэ узыншэм, спортым, лэжьыгъэм теухуауэ зыщыгъуазэхэр. Абыхэм ятеухуа я Iуэху еплъыкIэр еджакIуэхэм къагъэлъэгъуащ спорт IэмалхэмкIэ, уэрэдрэ къафэкIэ. «КъыдагъэкIа» блын газетхэм ит тхыгъэхэмрэ сурэтхэмрэ нэIуасэ ухуащIырт илъэс псом яIа ехъулIэныгъэхэр, зыIэрагъэхьа текIуэныгъэхэр зыхуэдэм.
Iэпкълъэпкъым зезыгъэужь лэжьыгъэм пэIэщIэ къалэ сабийхэм я дежкIэ мыхьэнэшхуэ зиIэ Iуэхугъуэр еджапIэм и унафэщIым гъэсэныгъэ лэжьыгъэмкIэ и къуэдзэ Къурмэн Жаннэ и жэрдэмкIэ къызэрагъэпэщащ. Жаннэ щIэх-щIэхыурэ зэхешэ мыпхуэдэ зэхыхьэхэр, сыт щыгъуи Iуэхугъуэ зэхуэмыдэхэр лъабжьэ хуищIурэ еджакIуэхэм я къэухьым зэрызригъэужьыным яужь итщ. Апхуэдэ щIыкIэкIэ Къурмэным къехутэ ныбжьыщIэхэр гъащIэм зэрыхущытыр икIи апхуэдэ щIыкIэкIэ гъэсэныгъэ и лъэныкъуэкIэ и лэжьыгъэр нэхъ зыхуэунэтIыпхъэри еубзыху.
Жаннэ къыхилъхьэ апхуэдэ IуэхуфIхэр егъэджакIуэхэми, адэ-анэхэми, IуэхущIапIэ зэмылIэужьыгъуэхэм я лэжьакIуэхэми я гуапэу даIыгъ, нобэрей щIэблэм я къэкIуэнур абыхэм я зэкъуэтыныгъэм куэдкIэ зэрелъытар къагуроIуэри, зэрыхъукIэ дэIэпыкъуэгъу къыхуохъу.
Мыгъэрей «ДызэрывгъэцIыху» зэхыхьэр гъэщIэгъуэну екIуэкIащ. АрщхьэкIэ гъэсэныгъэ и лъэныкъуэкIэ ирагъэкIуэкIынур абдеж щиухакъым, атIэ уеблэмэ а махуэ дыдэм къыкIэлъыкIуэну зэпеуэм гъунэ хуралъащ. Ар теухуауэ щытынущ лъэпкъ щэнхабзэм ехьэлIауэ гимназием и еджакIуэхэм ящIэр къэхутэным, абыкIэ я щIэныгъэм адэкIи хэгъэхъуэным.
БищIо Иннэ.
